पैह्‌ले सर्ग ‘किश कत्थ तत्थ’ च स्रिश्टी दे बनने, पृथवी दे सूरज कोला खिंडने, उस उप्पर जीवन पैदा होने ते मठोने दी कथा दा बड़े थोह्‌ड़े सारे लफ्ज़े च खूबसूरत वर्णन ऐ। प्रेमी होरें धरती दे सूरज कोला खंडोने ‘ शा लेइयै महा दानी राजा बलि दी मौती तगर दियें चोनमियें घटनाएं गी गै इस सर्ग च थाह्‌र दित्ता दा ऐ, जेह‌्‌डियां इतिहासक, धार्मक, वैज्ञानक आदि तलें उप्पर प्रमाणत मन्नियां जाई चुकी दियां न। धरती उप्पर जीवन दे पनपने दे क्रम दी गै गल्ल करचै, बैज्ञानक जगत मनदा ऐ जे धरती उप्पर जीवन दी शुरूआत जल-जीबें थमां होई ही। इस्सै क्रम च मच्छी, कछुआ, बाराह्, नरसिंह आदि गी धार्मक जगत ने बी अवतार मन्नेआ। विकासवाद दा मत प्रस्तुत करने आह्‌ले वैज्ञानक ‘डार्विन’ ने बी इस्सै गल्लै गी, इस्सै क्रम पर बक्खरे ढंगा कन्नै प्रस्तुत कीता हा। उन्दे अनुसार सभनें शा पैह्‌लें जल च जीवन पैदा होआ। फ्ही उस्सै चा रेंघने आह्‌ले ते फ्ही उन्दे चा खुश्की उप्पर चलने ते हवा च उड्डने आह्‌ले जीव विकसत होए। रचनाकार ने बड़ी खूबसूरती ते कुशलता कन्नै सारे विज्ञानें ते विशें गी कल्पना ते कविता दा रंग देइयै स्रिश्टी दे निर्माण ते उसदे विकास दी गल्ल इस सर्ग च कीती दी ऐ। पर कुतै-कुतै उसदी कल्पना इतिहासक ते वैज्ञानक जगत दे प्रमाणक जां सर्वमान्य तत्थें गी बी जोह् पजांदी ऐ।’